b'\n_START_ARTICLE_\nVakar\xc5\xb3 Java\n_START_SECTION_\nIstorija\n_START_PARAGRAPH_\nSeniausi \xc5\xbemoni\xc5\xb3 gyvenimo \xc4\xafrodymai provincijoje rasti Anjere su bronzos ir gele\xc5\xbeies metalurgijos daiktais, kurie yra X a. senumo. Prie\xc5\xa1istorin\xc4\x97s Bunio kult\xc5\xabros (prie dabartinio Bekasio) puodai irgi rasti Anjere. Artefaktai, datuojami 400\xc2\xa0m. pr. m. e.\xc2\xa0\xe2\x80\x93 100\xc2\xa0m., da\xc5\xbeniausiai buvo laidotuvi\xc5\xb3 dovanos._NEWLINE_Seniausi \xc4\xafra\xc5\xa1ai yra i\xc5\xa1 Tarumanagaros karalyst\xc4\x97s, septyni IV a. akmenys su Palav\xc5\xb3 laik\xc5\xb3 Wengi raid\xc4\x97mis ir sanskrito \xc4\xafra\xc5\xa1ai apie karalius, taip pat rasti \xc5\xa1iame regione. Tarumanagara \xc5\xbelugo u\xc5\xbepuolus \xc5\xa0rivid\xc5\xbeajai VI a._NEWLINE_Po to Sunda tapo galingiausia valstybe regione, k\xc4\x85 mini Kebon Kopi II \xc4\xafra\xc5\xa1as (932\xc2\xa0m.)._NEWLINE_Sunan Gunung Jati atvyko \xc4\xaf Cirebon\xc4\x85, nor\xc4\x97damas platinti islam\xc4\x85. Tuo metu Demako sultonatas i\xc5\xa1 Centrin\xc4\x97s Javos prad\xc4\x97jo kelti gr\xc4\x97sm\xc4\x99 Sundos karalystei. Kad apsigint\xc5\xb3 nuo agresori\xc5\xb3, Prabu Surawisesa Jayaperkosa 1512 m. sudar\xc4\x97 sutart\xc4\xaf su portugalais. Mainais portugalai gavo teis\xc4\x99 statytis tvirtoves, sand\xc4\x97lius ir prekiauti su karalyste. \xc5\xa0is \xc4\xafvykis atmenamas 1522 m. Cilivungo pakrant\xc4\x97je pasta\xc4\x8dius Padrao akmen\xc4\xaf._NEWLINE_Nepaisant sutarties Sunda Kalap\xc4\x85 1524 m. u\xc5\xbe\xc4\x97m\xc4\x97 Demako ir Cirebono sultonato (buvusio Sundos vasalo) s\xc4\x85junga, o po to u\xc5\xbe\xc4\x97m\xc4\x97 ir miest\xc4\x85. Tuo metu Sunan Gunung Jati u\xc5\xbe\xc4\x97m\xc4\x97 Banten\xc4\x85 ir \xc4\xafk\xc5\xabr\xc4\x97 Banteno sultonat\xc4\x85, kuris buvo Demako s\xc4\x85jungininku. Karas truko penkerius metus iki taikos sutarties 1531\xc2\xa0m. Valdant paskutiniajam Sundos karaliui Raja Mulya (1567\xe2\x80\x931579\xc2\xa0m.) valstyb\xc4\x97 nusmuko d\xc4\x97l Banteno spaudimo. Po 1576\xc2\xa0m. Sundos karalyst\xc4\x97 nebegal\xc4\x97jo i\xc5\xa1laikyti sostin\xc4\x97s Pakuan Pad\xc5\xbead\xc5\xbearano (dabar Bogoras). Banteno sultonatas u\xc5\xbe\xc4\x97m\xc4\x97 beveik vis\xc4\x85 karalyst\xc4\x99, i\xc5\xa1skyrus Priangan\xc4\x85 karalyst\xc4\x97s pietry\xc4\x8diuose, kur\xc4\xaf u\xc5\xbe\xc4\x97m\xc4\x97 Mataramo sultonatas._NEWLINE_\xc5\xbdlugus Banteno sultonatui britai ir olandai \xc4\xafk\xc5\xabr\xc4\x97 prekybos kompanijas Vakar\xc5\xb3 Javoje. Kitus 300 met\xc5\xb3 Nyderland\xc5\xb3 Ryt\xc5\xb3 Indija vald\xc4\x97 Vakar\xc5\xb3 Jav\xc4\x85, kuri tapo nepriklausomos Indonezijos provincija 1950\xc2\xa0m. D\xc4\x97l \xc5\xa1alies decentralizacijos politikos 2000\xc2\xa0m. spalio 17 d. Banteno provincija buvo atskirta nuo Vakar\xc5\xb3 Javos. Yra pasi\xc5\xablym\xc5\xb3 pakeisti provincijos pavadinim\xc4\x85 \xc4\xaf Pasundan\xc4\x85 (Sund\xc5\xb3 provincija).'